*****

ΚΑΝΟΝΙΣΜΟΣ (ΕΟΚ) αριθ. 3049/90 ΤΟΥ ΣΥΜΒΟΥΛΙΟΥ

της 22ας Οκτωβρίου 1990

για την τροποίηση του κανονισμού (ΕΟΚ) αριθ. 2112/90 περί επιβολής οριστικού δασμού αντιντάμπινγκ στις εισαγωγές ορισμένων τύπων ηλεκτρονικών κυκλωμάτων γνωστών ως DRAM (δυναμικές μνήμες τυχαίας προσπέλασης) καταγωγής Ιαπωνίας και την οριστική είσπραξη του προσωρινού δασμού

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη της Ευρωπαϊκής Οικονομικής Κοινότητας (1), και ιδίως τα άρθρα 9 και 12,

την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή, όπως προβλέπει ο προαναφερθείς κανονισμός,

Εκτιμώντας ότι:

(1) Με τον κανονισμό (ΕΟΚ) αριθ. 2112/90 της 23ης Ιουλίου 1990 (2), το Συμβούλιο επέβαλε οριστικό δασμό αντιντάμπινγκ στις εισαγωγές ορισμένων τύπων ηλεκτρονικών κυκλωμάτων γνωστών ως DRAM (δυναμικές μνήμες τυχαίας προσπέλασης) καταγωγής Ιαπωνίας και όρισε ότι ο προσωρινός δασμός εισπράττεται οριστικά. Το άρθρο 1 παράγραφος 4 και το παράρτημα Ι του ανωτέρω κανονισμού απαλλάσσει από τον οριστικό δασμό αντιντάμπινγκ τις εισαγωγές DRAM που πραγματοποιούν επιχειρήσεις που έχουν γίνει δεκτές από την Επιτροπή με τον κανονισμό (ΕΟΚ) αριθ. 165/90 (3).

(2) Λόγω ακουσίων παραλείψεων στην πρόταση της Επιτροπής, μία εταιρεία που καλυπτόταν από τέτοια ανάληψη υποχρεώσεων είχε παραληφθεί από τον πίνακα του παραρτήματος Ι του κανονισμού (ΕΟΚ) αριθ. 2112/90 και μία άλλη εταιρεία είχε περιγραφεί ανακριβώς. Κατά συνέπεια, η Matsushita Electric Industrial Co. Ltd., Japan πρέπει να προστεθεί στον πίνακα των εταιρειών που συνδέονται με τις Matsushita Electronics Corporations στο παράρτημα Ι και η «Sharp Electronics of Canada Ltd., U.S.A» πρέπει να αντικατασταθεί από τη «Sharp Electronics of Canada Ltd., Canada», στον πίνακα των εταιρειών που συνδέονται με την Sharp Corporation, στο ίδιο παράρτημα.

(3) Δεδομένου ότι οι εισαγωγές αυτών των εταιρειών υπό τον νέο ορισμό τους καλύπτονται από αναλήψεις υποχρεώσεων, η τροποποίηση αυτή πρέπει να ισχύει από τη θέση σε ισχύ του κανονισμού (ΕΟΚ) αριθ. 2112/90,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η «Matsushita Electric Industrial Co. Ltd., Japan» προστίθεται στον πίνακα των εταιρειών που συνδέονται με τις Matsushita Electronics Corporations στο παράρτημα Ι του κανονισμού (ΕΟΚ) αριθ. 2112/90.

2. Η «Sharp Electronics of Canada Ltd., U.S.A» αντικαθίσταται από τη «Sharp Electronics of Canada Ltd., Canada», στον πίνακα των εταιρειών που συνδέονται με τη Sharp Corporations στο παράρτημα Ι του κανονισμού (ΕΟΚ) αριθ. 2112/90.

3. Οι τροποποιήσεις που αναφέρονται στις παραγράφους 1 και 2 ισχύουν από τη θέση σε ισχύ του κανονισμού (ΕΟΚ) αριθ. 2112/90.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 22 Οκτωβρίου 1990.

Για το Συμβούλιο

Ο Πρόεδρος

G. DE MICHELIS

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. L 193 της 25. 7. 1990, σ. 1.

(3) ΕΕ αριθ. L 20 της 25. 1. 1990, σ. 5.